Tháinig dream beag daoine le chéile i mBaile Átha Cliath an tseachtain seo caite. Tháinig siad le chéile le comhairle a ghlacadh i dtaobh na Gaeilge. An chuid ba mhó acu, bhí siad dobrónach, drochmhisniúil, gruama, gearánach. Nuair a d’éirigh fear acu le labhairt chuir sé gruaim ina mhalaí agus osna éagaointeach as. Nuair a d’éirigh bean uasal le labhairt tharla an rud céanna di. Bhí sí gruama gan spreacadh, agus drochamhras aici ar a cairde Gaelacha. Galar is ea an ghruaim a leanann dá lán, ach ní dual do lucht na Gaeilge a bheith fann agus drochamhrasach. Ní dual dóibh an t-achrann agus an chasaoid, ná an drochmhuinín.